আরেকটি কলেজের কথা বলব। সেটি বারাসতে। ক্যামেলিয়া স্কুল অব ইঞ্জিনিয়ারিং অ্যান্ড টেকনোলজি। সেখানেও সমান উৎসাহ। এখনও উদ্যোগী হয়ে ওঠার মত তৈরি নন ছাত্ররা। কিন্তু উৎসাহে ভাঁটা পড়েনি। নানান রকম উদ্ভাবনী আইডিয়া নিয়ে কথা বলছিলেন এক একজন। ভিড়ের ভিতর থেকে একটি ছাত্র উঠে এলেন এমন একটি যান তৈরি করার স্বপ্ন নিয়ে যা চলবে ডায়নামোতে। এবং জ্বালানী লাগবে না। সৌর-বিদ্যুতকে ব্যবহার করা হবে। অথবা কারাভানের আইডিয়া নিয়ে কথা বলতে চাইছিলেন মেকানিক্যাল ইঞ্জিনিয়ারিংয়ের দুজন ছাত্র। ভাবনায় প্রাখর্য এক্ষেত্রে গুরুত্বপূর্ণ নয়। ভাবনার প্রাবল্য আবেগ এবং উদ্ভাবনের নানান চেতনাই এখানে বেশি গুরুত্ব পূর্ণ। এতটাই উদ্ভাবনী ভাবনা যে একজন তো বলেই বসলেন সিগারেটের ফেলে দেওয়া অবশিষ্টাংশ দিয়ে তিনি তৈরি করতে পারেন রেলের তাকিয়া। বসার সিট। এমনকি সেই ফেলে দেওয়া ফাইবার দিয়েই জীবনের নানান প্রয়োজনীয় সামগ্রী চাইলেই তৈরি করতে পারেন। শুধু দরকার একটু মার্কেট রিসার্চ।